Source: http://www.notar-trebisov.sk/cinnosti-notara/notarsky-centralny-register/prijimatelia-2-dane/
Timestamp: 2019-02-17 12:49:39+00:00
Document Index: 4281514

Matched Legal Cases: ['§ 52', '§ 50', '§ 50', '§ 50', '§ 50', '§ 50', '§ 50']

Prijímatelia 2% dane – Notársky úrad Trebišov
Chcete sa stať prijímateľom 2% dane?
Musíte sa každoročne registrovať do Notárskeho centrálneho registra určených právnických osôb na notárskom úrade.
Tu sú ďalšie odpovede na Vaše otázky ako sa stať prijímateľom 2% dane:
Organizácia, ktorá chce byť prijímateľom musí byť staršia, ako jeden rok, t.j. prijímateľ vznikol najneskôr v priebehu kalendárneho roka, ktorý predchádza roku, v ktorom sa preukazuje splnenie podmienok, nemá nedoplatok na dani v deň bezprostredne nasledujúci po uplynutí lehoty na podanie daňového priznania, preukáže, že nemá nedoplatok na povinnom poistnom, potvrdením príslušného orgánu, nie starším ako 30 dní a preukáže, že má zriadený účet v banke, alebo pobočke zahraničnej banky, potvrdením banky alebo pobočky zahraničnej banky, nie starším ako 30 dní a oznámi číslo tohto účtu.
Pred registráciou však odporúčame kontaktovať konkrétneho notára, ktorý vysvetlí, že aké potvrdenia a doklady sú k registrácii potrebné.
Po vykonaní registrácie sa údaje okamžite zobrazujú v zozname na stránkach notárskej komory. Preto sa odporúča zaregistrované údaje preveriť hneď po registrácii a prípadné preklepy, chyby a nedostatky okamžite hlásiť notárovi, ktorý registráciu vykonal. Odporúčame kontrolovať najmä správnosť IČO, názvu, čísla účtu, sídla a údajov, ktoré sa v priebehu predchádzajúceho roka mohli meniť.
Akonáhle sa register prijímateľov k 15.12. uzavrie a odovzdá Finančnej správe SR, vykonanie hocijakej zmeny, či opravy v zaregistrovaných údajoch nie je možné.
Odporúčame preto dôkladne si skontrolovať všetky údaje hneď po registrácii u notára.
Aké má prijímateľ povinnosti v priebehu roka?
Ak organizácia má z príjmu 2% vyššiu čiastku ako 3 320 €, je povinný do 16 mesiacov odo dňa zverejnenia ročného prehľadu prijímateľov zverejniť presnú špecifikáciu použitia prijatého podielu v Obchodnom vestníku. t.j. ak sa organizácia registrovala do zoznamu prijímateľov v roku 2011 a v roku 2012 prijala nad 3 320 €, tak do 16 mesiacov odo dňa zverejnenia ročného prehľadu prijímateľov (na stránkach Finančnej správy) musí zverejniť v Obchodnom vestníku na aký účel prijaté prostriedky minula. UPOZORŇUJEME, že do tohto termínu musí byť špecifikácia už zverejnená a nie len zaslaná na zverejnenie! Preto odporúčame špecifikáciu na zverejnenie zaslať do redakcie Obchodného vestníka s viac dňovým časovým predstihom! Upozorňujeme aj na skutočnosť, že tento termín nemusí každoročne vychádzať na 31.5. nakoľko Finančná správa nie je povinná ročný prehľad prijímateľov zverejňovať k 31.12.
Adresa, na ktorú môžu prijímatelia podielu zaplatenej dane z príjmov doručiť svoje otázky súvisiace so zverejnením špecifikácie použitia podielu zaplatenej dane z príjmov fyzických a právnických osôb v Obchodnom vestníku je: ov.mssr@justice.sk
Prijímateľ, ktorý mal z 2% príjem vyšší ako 33 000 €, je povinný najneskôr do 30 dní od prijatia tejto sumy zriadiť osobitný účet v banke, alebo pobočke zahraničnej banky, na ktorom vedie len prijatie a čerpanie podielu zaplatenej dane (2%), pričom finančné prostriedky zodpovedajúce podielu zaplatenej dane prijaté v príslušnom kalendárnom roku pred uvedeným obdobím znížené o použité sumy prijímateľ prevedie na tento účet do 30 dní od povinnosti jeho zriadenia. Číslo osobitného účtu je prijímateľ povinný nahlásiť notárovi každoročne na účely osvedčenia pri preukazovaní a od založenia tohto účtu bude pre účel 2% používať len tento účet.
Je pravda, že 2% sa v budúcnosti budú znižovať?
Podľa § 52i Prechodné ustanovenie k úpravám účinným od 1. januára 2011 daňovník, ktorý je právnickou osobou, v podaných daňových priznaniach za zdaňovacie obdobia končiace najneskôr 31. decembra 2012 až 31. decembra 2014, je oprávnený vyhlásiť v lehote na podanie týchto daňových priznaní, že podiel zaplatenej dane do výšky 1, 5 % sa má poukázať ním určeným prijímateľom podľa § 50 ods. 4, ak v zdaňovacom období, ktorého sa vyhlásenie týka alebo najneskôr v lehote na podanie daňového priznania daroval finančné prostriedky najmenej vo výške zodpovedajúcej 1 % zaplatenej dane ním určeným daňovníkom, ktorí nie sú založení alebo zriadení na podnikanie, 67) na účely vymedzené v § 50 ods. 5; ak daňovník neposkytol tieto finančné prostriedky ako dar najmenej vo výške 1 % zaplatenej dane, je oprávnený vyhlásiť v daňových priznaniach v lehote na podanie týchto daňových priznaní, že podiel zaplatenej dane sa má poukázať ním určeným prijímateľom len do výšky 1 % zaplatenej dane.
Daňovník, ktorý je právnickou osobou, v podaných daňových priznaniach za zdaňovacie obdobia končiace najneskôr 31. decembra 2015 až 31. decembra 2018, je oprávnený vyhlásiť v lehote na podanie týchto daňových priznaní, že podiel zaplatenej dane do výšky 1 % sa má poukázať ním určeným prijímateľom podľa § 50 ods. 4, ak v zdaňovacom období, ktorého sa vyhlásenie týka alebo najneskôr v lehote na podanie daňového priznania daroval finančné prostriedky najmenej vo výške zodpovedajúcej 1, 5 % zaplatenej dane ním určeným daňovníkom, ktorí nie sú založení alebo zriadení na podnikanie, 67) na účely vymedzené v § 50 ods. 5; ak daňovník neposkytol tieto finančné prostriedky ako dar najmenej vo výške 1, 5 % zaplatenej dane, je oprávnený vyhlásiť v daňových priznaniach v lehote na podanie týchto daňových priznaní, že podiel zaplatenej dane sa má poukázať ním určeným prijímateľom len do výšky 0, 5 % zaplatenej dane.
Daňovník, ktorý je právnickou osobou, v podaných daňových priznaniach, počnúc zdaňovacím obdobím končiacim najskôr 31. decembra 2019, je oprávnený vyhlásiť v lehote na podanie týchto daňových priznaní, že podiel zaplatenej dane do výšky 0, 5 % sa má poukázať ním určeným prijímateľom podľa § 50 ods. 4 na účely vymedzené v § 50 ods. 5.